
Információs műveletek az orosz-ukrán konfliktus során

A digitális ökoszisztéma elterjedése, valamint a közösségi hálózatok népszerűségének növekedése következtében az orosz-ukrán konfliktust eddig nem látott módon követhetjük nyomon. A közösségi médiában, a fájl- és médiamegosztó platformokon nagy mennyiségű, gyakran hamis információt osztanak meg média médiaügynökségek, kormányok, a konfliktust elszenvedő polgári személyek, valamint a szembenálló haderők személyi állománya is.
Tudományos Diákköri Dolgozatom (TDK) célja, hogy ezt a jelenséget bemutassam. A TDK dolgozatomban az alapfogalmakat pontosítom, valamint bemutatom a február 24-én intenzívvé vált orosz–ukrán fegyveres konfliktust, amely során a szembenálló felek a katonai műveletek mellett a közvélemény befolyásolására információs műveleteket hajtanak végre.
Hipotézisem szerint Ukrajnában, a kinetikus műveletekkel párhuzamosan a közösségi és a kereskedelmi médiában is zajló konfliktus egyedi, mivel a közvélemény befolyásolására korábban hasonló intenzitással egyetlen fegyveres konfliktus során sem használták ezeket fel. A kereskedelmi média azonnal közvetíti a háborút, bizonyos értelemben itt zajlik az információs hadviselés is a felek között. A szembenálló felek hasonlóképp használják fel a közösségi és kereskedelmi média felületeit, ahogyan a polgári életben a vállalkozások a marketing eszközeit, ezzel tovább mélyítve a konfliktust. Elgondolásom szerint az orosz-ukrán konfliktus során változás mutatható ki médiafogyasztás tekintetében. A gyors digitalizációnak és a közösségi médiát felhasználók körének bővülésével a lakosság vált az elsődleges médiakészítővé.
A konfliktus során a szembenálló felek egyes katonai műveleteiket saját szemszögből mutatják be, és ezt a nemzetközi médiában publikálják. Az információs műveletek tekintetében megállapítható, hogy a szembenálló felek egymást okolják a konfliktus kialakulásáért.
Álláspontom szerint az orosz-ukrán konfliktus során vívott információs műveleti előny az ukrán félnél van. Alátámasztja elgondolásomat az, hogy a nemzetközi közösségben konszenzus alakult ki arról, hogy az orosz kormány felelős a fegyveres konfliktusért. Köszönhetően az ukrajnai műveleteknek, az orosz kormány nemzetközi megítélése jelentősen romlott.
Dolgozatomban esettanulmányokat mutatok be, összehasonlítom a szembenálló felek álláspontjait és törekszem arra. hogy ehhez autentikus forrásokat használjak.



